ዓለም አቀፍ የፋይናንስ ኮርፖሬሽን ለኢትዮጵያ ቱሪዝም ዘርፍ ፍኖተ ካርታ በማዘጋጀት ሊሳተፍ ነው
በቱሪስቶች አኃዝ ላይ ጥናት ያካሄዳልዓለም አቀፍ የፋይናንስ ኮርፖሬሽን (አይኤፍሲ) ከኢትዮጵያ ቱሪዝም ድርጅት ጋር በመተባበር ለዘርፉ ፍኖተ ካርታ ከማዘጋጀት ጀምሮ፣ የአቅም ግንባታ ድጋፎችንና የቱሪስት መዳረሻዎችን በማልማት ዘርፉ የሚያድግበትን የማማከር ድጋፍ ለመስጠት ስምምነት ፈረመ፡፡ ማክሰኞ የካቲት 26 ቀን 2011 ዓ.ም. ወሎ ሠፈር አካበቢ በሚገኘው የዓለም ባንክ ጽሕፈት ቤት በተደረገው ስምምነት ወቅት እንደተገለጸው፣ አይኤፍሲ ለኢትዮጵያ ቱሪዝም ዘርፍ ማሻሻያ ድጋፍ የሚሰጥባቸው መስኮች ላይ በአማካሪነት ይሳተፋል፡፡ ከአገር ውስጥና ከውጭ ባለሙያዎችን በማስመጣት በቱሪዝም መስክ መከናወን ስለሚገባቸው ማሻሻያዎች ምክረ ሐሳብ ይሰጣል፡፡ የአይኤፍሲ የምሥራቅ አፍሪካ ቀጣና ዳይሬክተር ጁሞክ ጃንጉን-ዶኩንሙ ከኢትዮጵያ ቱሪዝም ድርጅት ዋና ሥራ አስፈጻሚ ወ/ሪት ሌንሳ መኮንን ጋር ስምምነቱን ሲፈራረሙ እንዳሉት፣ ኢትዮጵያ በቱሪዝም ኢንዱስትሪው ዕምቅ አቅም ቢኖራትም እንደ ኬንያ፣ ሞሮኮ ወይም ደቡብ አፍሪካ ካሉት አገሮች አኳያ ብዙም አልተጠቀመችበትም፡፡ እንደ ዳይሬክተሯ ገለጻ በኢትዮጵያ አየር መንገድ አማካይነት በየዓመቱ ከአሥር ሚሊዮን በላይ መንገደኞችን በማጓጓዝ በቱሪዝም መስክ ሰፊ አስተዋጽኦ ቢያደርግም፣ ከእነዚህ መንገደኞች ውስጥ ግን የአገሪቱን የተለያዩ የቱሪስት መዳረሻዎች ለመጎብኘት የሚመጡት ከአሥር በመቶ ያነሱ ናቸው፡፡ ይህም ማለት ከአንድ ሚሊዮን በላይ ጎብኚዎች ይመጣሉ እንደማለት ነው፡፡ በመሆኑም በትራንዚት አዲስ አበባን ረግጠው ከሚያልፉት አሥር ሚሊዮን መንገደኞች ውስጥ እስከ 20 በመቶ እንኳ (ሁለት ሚሊዮን ጎብኚዎች ማለት ነው) አገሪቱን መጎብኘት እንዲችሉ ቢደረግ ትልቅ ለውጥ እንደሚያመጣ ያመላከቱት የአይኤፍሲ ዳይሬክተር፣ እንዲህ ያሉትን ለውጦች ሊያመጣ የሚችል ሥራ በመጪዎቹ ሦስት ዓመታት ውስጥ እንደሚከናወን ገልጸዋል፡፡ በአሁኑ ወቅት በዓለም ቱሪዝም ሰንጠረዥ መሠረት፣ በዓለም ላይ በቱሪስቶች ፍሰት አኳያ ከ189 አገሮች የኢትዮጵያ ደረጃ 89ኛ ነው ብለዋል፡፡ ይህ በየጊዜው እየተሻሻለ ቢመጣም፣ ኢትዮጵያ ካላት የቱሪዝም ሀብት አኳያ እንደ ደቡብ አፍሪካ፣ ሞሮኮ ወይም ኬንያ ከፍተኛ የጎብኚዎችን ቁጥር ማስተናገድ የምትችልበት አቅም አላት ሲሉ አክለዋል፡፡ ይህንን በማሻሻል ኢትዮጵያ ተጠቃሚ የምትሆንበት ፍኖተ ካርታ ይዘጋጃል ያሉት ዳይሬክተሯ፣ ኢትዮጵያ የምታስተናግዳቸው ቱሪስቶች ትክክለኛ አኃዝ የሚንፀባረቅበት የመነሻ መረጃም እንደሚዘጋጅና እስካሁን ሲጠቀስ የቆየው የቱሪስቶች አኃዝም በአግባቡ ከመነሻው እንደሚከለስ አስታውቀዋል፡፡የቱሪዝም ድርጅት ዋና ሥራ አስፈጻሚዋ በበኩላቸው፣ የዓለም ባንክ ለኢትዮጵያ ቱሪዝም በሚሰጠው ድጋፍ አማካይነት የኮንፈረንስ ቱሪዝምን (በተለይም ‹‹ማይስ››) ጨምሮ የቱሪዝም መረጃዎችን በአስተማማኝ ሥርዓት ለመመዝገብ የሚያስችለውን የተመድን ‹‹ቱሪስት ሳተላይት አካውንት›› የተሰኘ አሠራር ለመተግበር በሚችልባቸው ሥራዎች ላይ አይኤፍሲ ድጋፍ እንደሚያደርግ ገልጸዋል፡፡ መንግሥት ባስቀመጠው ነባር ዕቅድ መሠረት በ2017 ዓ.ም. በዓመት ከሦስት ሚሊዮን በላይ ቱሪስቶችን በማስተናገድ ከስድስት ቢሊዮን ዶላር ያላነሰ ዓመታዊ ገቢ እንደሚገኝ ይጠበቃል፡፡ ባለፈው ዓመት ከ3.4 ቢሊዮን ዶላር በላይ ገቢ ያስገኘው ዘርፉ በአገሪቱ የፖለቲካ ትኩሳት ሳቢያ ጫና ውስጥ ገብቶ እንደቆየም ይታወሳል፡፡ በርካታ አገሮች የጉዞ ማስጠንቀቂያዎችን በማውጣት ቱሪስቶች ወደ ኢትዮጵያ እንዳይመጡ ሲያሳስቡ ቆይተዋል፡፡ ከጥቂት ሳምንታት በፊትም አፋር ክልል ውስጥ በተከሰተ ግጭት ሳቢያ የአሜሪካ ውጭ ጉዳይ መሥሪያ ቤት የጉዞ ማሳሰቢያ ማውጣቱ፣ በአሁኑ ወቅት ከወጡ ማስጠንቀቂያዎች ብቸኛው እንደሆነ ይታሰባል፡፡ ከቅርብ ጊዜ ወዲህ በርካታ ቱሪስቶች ኢትዮጵያን እየጎበኙ ሲሆን፣ የቱሪዝምና የአገልግሎት ዘርፉም መነቃቃት እያሳየ መሆኑን ባለሙያዎች ያስረዳሉ፡፡ 